
A Szegedi Tudományegyetem Sürgősségi Betegellátó Önálló Osztály dolgozóinak kérdőíves vizsgálata: egészségi állapot, testi attitűd, kiégés

A kutatásunk célja, hogy feltárja a testi attitűd, egészségi állapot valamint a kiégés összefüggéseit a Szegedi Tudományegyetem Sürgősségi Betegellátó Önálló Osztály dolgozói körében. A vizsgálat egy online kérdőívcsomag önkéntes és anonim kitöltésével történt, összesen 88 fő vett részt. A résztvevők közül 73 nő, illetve 15 férfi volt, átlag életkoruk 38,63. A kérdőívcsomag tartalmazott egy szociodemográfiai kérdőívet, a Testi Attitűdök Tesztet, az SF-36 Egészségi Állapot Kérdőívet, illetve a Maslach Kiégés Kérdőívet. Eredményeinkből kiderült, hogy amennyiben magasabb a személy érzelmi kimerültsége, rosszabb a mentális egészségi állapota is. Fordított összefüggést találtunk a társadalmi aktivitás és a deperszonalizáció között, ugyanis amennyiben alacsony a társadalmi aktivitás, abban az esetben a személy deperszonalizáció szintje magas. Erős kapcsolat igazolható a testi fájdalom és a kiégés között is, hiszen minél gyakoribb és erősebb a testi fájdalom, ezzel arányosan nő a kiégés mértéke is. Valamint az is megfigyelhető, hogy a személyes hatékonyság hiánya korrelál a vitalitással. A vizsgálat eredményeinek alapján látható, hogy a kitöltők testtömeg indexének átlaga a túlsúlyos kategóriába esik, a kiégés teszten elért eredményeik jóval az átlag fölötti értéket érték el, míg egészségi állapotuk negatív irányú eltérést mutat. A vizsgálati eredmények alapján azt látjuk, hogy az egészségügyi dolgozók egészségi állapota, illetve az ehhez kapcsolódó testi attitűd és a kiégés között fontos kapcsolat van. Ezek tükrében tervezett prevenciós és pszichológiai intervenciós programokkal céloznánk meg a jobb egészségi állapotot, pozitívabb testi attitűdöt valamint a kiégés mértékének csökkentését.



